Prasa moet afgedankte hoës weer aanstel – arbeidshof(Argieffoto) Die arbeidshof in Johannesburg het die Passasierspooragentskap (Prasa) se besluit om drie van sy uitvoerende hoofde die trekpas te gee, tersyde gestel en Prasa beveel om hulle dadelik weer aan te stel. Waarnemende regter Moses Baloyi het Dinsdag beslis Prasa se afdanking van Martha Ngoye, Nathi Khena en Tiro Holele was onregmatig. Ngoye en Khena het in Januarie die trekpas gekry en Holele verlede maand. Baloyi het voorts bevind die hofaansoek was wel dringend en dat die afdankingsbriewe wat die drie van die maatskappy gekry het, onregmatig was. “Die beëindiging van die kontrakte vir die aansoekers se dienskontrakte word tersyde gestel,” het Baloyi bevind. Prasa is beveel om Ngoye (voormalige uitvoerende groephoof van regs- en risikovoldoening), Khena (voormalige bedryfshoof) en Holele (ude groephoof in die kantoor van die hoof- uitvoerende beampte) met onmiddellike inwerkingtreding weer aan te stel. Hul salarisse en enige ander voordele wat hulle toekom, moet ook dadelik vanaf die datum waarop hulle in die pad gesteek is totdat hulle weer aangestel is, betaal word. Baloyi het Prasa beveel om die grootste gedeelte van die drie aansoekers se hofonkoste te betaal. Ngoye, Khena en Holele het onder meer aangevoer Prasa se verweer dat hul kontrakte ŉ vyfjaarvervaldatum gehad het, word nie deur feite gesteun nie en is nie regsgeldig nie. Die hof het in hul guns beslis. Die arbeidshof het verlede week in ŉ afsonderlike aansoek ook in die guns van Nqobile Pearl Munthali, hoof van Prasa se ontwikkelingstigting, beslis. Munthali het die agentskap ook hof toe gesleep oor haar afdanking in soortgelyke omstandighede. Regter Edwin Tlhotlhalemaje het beslis Prasa se openbare aankondiging oor die opskorting van Munthali se kontrak sonder dat sy vooraf daaroor ingelig is, asook die agentskap se wanvoorstelling van die feite oor die saak, was nie net “skokkend kwaadwillig nie, maar ook onmenslik”.